Maak só meer tyd vir lees | Maroela Media
Maak só meer tyd vir lees
Argieffoto (Foto: Lilly Rum/Unsplash)
Dit is nog nie te laat om vanjaar 'n leesuitdaging te aanvaar nie. As jy slim kies kan jy ook 52 boeke dié jaar lees.
Maroela Media het 'n paar bronne geraadpleeg oor hoe jy meer tyd kan inruim om te lees, slimmer boeke te kan kies en boek te hou van jou vordering.
Stel daaglikse leesdoelwitte
Die belangrikste is om van die begin af realistiese doelwitte te stel en 'n gewoonte daarvan te maak om te lees. Een manier is om te sorg dat jy elke dag 'n bietjie lees – al is dit net 15 minute voor slaaptyd. Jou leesdoelwitte moet haalbaar wees, want anders gaan jy ontmoedig word en dalk nie verder wil aangaan nie.
Sodra jy 'n daaglikse leesgewoonte geskep het, kan jy stadigaan meer tyd daaraan bestee om te lees.
Prioritiseer jou leestyd
Beplan vooraf watter tyd van die dag jou die beste gaan pas om te lees en hou daarby. Ons moet daagliks verskeie balle in die lug hou: van vergaderings en gesinsverpligtinge tot inkopies en ander take. Beskou jou leestyd as 'n belangrike afspraak wat jy met jouself maak.
Party mense staan maklik vroeg op en sal dan in die oggend wil lees, terwyl ander mense dit weer sien as 'n manier om aan die einde van die dag te ontspan. Dit is ook sinvol om aktiwiteite te identifiseer wat jou tyd mors en wanneer jy eerder kan lees, soos byvoorbeeld om saans minder televisie te kyk of ure op sosiale media rond te kyk.
Begin met eenvoudiger boeke
Dit is dalk 'n goeie idee om met boeke te begin wat 'n eenvoudige storielyn het en wat jy vinnig sal klaar lees. Op hierdie manier bly jou belangstelling in boeke geprikkel en jy sal gemotiveerd wees om aan te hou lees.
Hou altyd 'n boek byderhand
Moenie die huis sonder 'n boek verlaat nie. Pak een in jou handsak of skaf 'n e-leser aan wat nie te veel plek opneem of te swaar is nie. Jy kan vinnig 'n paar bladsye lees terwyl jy in 'n ry staan, vroeg is vir 'n afspraak of vir jou koffie of middagete by 'n restaurant wag. Dit is verstommend hoe groot verskil daardie onverwagse tye in jou leesvordering maak.
Begin 'n boekjoernaal
Boekjoernale is 'n goeie manier om met jou leesdoelwitte tred te hou en te sien hoe jy vorder. As jy dus die soort leser is wat deur 'n afmerklysie gemotiveer word, dan is 'n boekjoernaal iets om te oorweeg. Dit kan ook 'n plek wees waar jy jou indrukke van boeke, graderings, of oorwegings vir toekomstige leesstof kan neerskryf.
Neem aan 'n leesuitdaging deel
Leesuitdagings is gedeelde doelwitte vir 'n gemeenskap van lesers oor 'n bepaalde tyd. Hierdie doelwitte wissel van leser tot leser en kan deur enige van die volgende riglyne bepaal word:
aantal boeke wat teen 'n sekere tyd gelees moet word;
hoe gereeld jy lees;
boeke volgens bepaalde temas;
spesifieke genres of soorte boeke wat jy lees.
Jy kan ook by 'n boekklub in jou omgewing aansluit. Die boekklub of leeskring se tempo mag dalk van joune verskil en julle gaan waarskynlik nie 52 boeke in 'n jaar lees nie, maar ten minste kry jy dan die geleentheid om oor boeke te gesels. Dit is ook 'n gulde geleentheid om aan verskillende genres en skrywers blootgestel te word.
Lees verskeie boeke op 'n slag
'n Verskeidenheid soorte boeke stel jou in staat om by die situasie aan te pas en jou tyd optimaal te benut. Hou dus twee of drie boeke byderhand: 'n e-boek vir wanneer jy reis of weg van die huis af is, 'n boek vir wanneer jy by die huis is, een op jou bedkassie en 'n oudioboek waarna jy in die motor kan luister.
Wissel ook tussen verskillende genres. Soms gaan jy net jou skoene wil uitskop en ontspan en in daardie oomblikke sal 'n lighartige verhaal soos 'n roman beter by jou gemoed pas.
Bronne: The 52 Book Club, LinkedIn, Medium
Lees is Lekker !!
Ek doen hierdie al vir baie jare. Het in 2018 begin boek hou van al die boeke wat ek lees. In 2019 het ek 60 boeke gelees.
Op die oomblik lees ek sommer twee boeke gelyk. Deur die dag lekker stroperige Afrikaanse romanse en met bedtyd (op my foon) murder mysteries van die New York Times skrywers wat ek sommer gratis aflaai van die playstore boeke-toepassing.